Täna kell 10 algas 21 riigikogu liikme ettepanekul kokkukutsutud riigikogu erakorraline istungjärk. Päevakorraprojektis oli Eestimaa Rahvaliidu fraktsiooni, Eesti Keskerakonna fraktsiooni, Eesti Koonderakonna fraktsiooni ja Eestimaa Ühendatud Rahvapartei fraktsiooni algatatud Riigikogu otsuse eelnõu AS Narva Elektrijaamad erastamisest.
Riigikogu kodukorra seaduse kohaselt on Riigikogu erakorralisel istungjärgul otsustusvõimeline, kui kohal on üle poole Riigikogu koosseisust. Kuna kohaloleku kontrolli ajal oli kohal 43 Riigikogu liiget, eelnõu arutelu ei toimunud.